DATGANIAD NEWYDDION GWAHARDDIAD TAN 7yh nos Iau 3 Mai 2018

|  |
| --- |
| Chwilio am artistiaid dawns i greu sioeau newydd i gynulleidfaoedd gwledig  * Mae ail Fenter Dawns Deithiol Wledig dair-blynedd 2018-2021 yn cael ei lansio heno yn *The Place*, Llundain * Comisiwn o £10,000 ar gynnig i gwmnïau sydd â’u cartref yn y DU i greu gwaith newydd * £10,000 arall i’w gynnig i artist neu gwmni o Gymru i greu gwaith newydd * Cyllid hyd at £5,000 ar gyfer 6 chwmni i addasu gwaith sydd eisoes ar gael i fynd ar daith mewn ardaloedd gwledig |

**Mae ail gyfnod cynllun i wella mynediad i’r ddawns mewn cymunedau gwledig wedi’i lansio heno gyda galwad am artistiaid sydd â diddordeb mewn creu neu ddatblygu gwaith i neuaddau pentref.** Partneriaeth yw Menter Dawns Deithiol Wledig 2 rhwng y Fforwm Teithio Gwledig Cenedlaethol (NRTF) a The Place, Take Art a China Plate. **Nid oes digon o ddawns yn cael ei chyflwyno ar y cylch teithio gwledig ac mae’r bartneriaeth yn edrych i gynyddu cyfleoedd i gynulleidfaoedd gwledig brofi’r ffurf yma ar gelfyddyd.**

A hithau wedi derbyn ail ddyfarniad sylweddol gan raglen deithiol strategol Cyngor Celfyddydau Lloegr a dyfarniad newydd gan Gyngor Celfyddydau Cymru, mae’r bartneriaeth yn gallu cynnig dau gomisiwn o £10,000 i gwmnïau dawns i greu sioe newydd i fynd ar daith yng nghefn gwlad y mae’n rhaid i un ohonynt fod yng Nghymru. Ceir hefyd nifer cyfyngedig o grantiau o hyd at £5,000 i artistiaid sydd â sioeau ar gael yn barod i’w haddasu i fynd ar daith yng nghefn gwlad.

Wrth siarad am yr alwad, meddai Ralph Lister, Cyfarwyddwr, NRTF, Menter Dawns Deithiol Wledig, “Mae’r partneriaid yn llawn cyffro am adeiladu ar lwyddiannau’r 3 blynedd gyntaf ac wrth eu boddau y bydd presenoldeb cryfach yng Nghymru. Mae’r datblygiad hwn yn dangos bod y prosiect yn gweithio a bydd cronfa gefnogaeth ehangach yn cryfhau ei gynaliadwyedd y tu hwnt i 2021”.

Dyma ail gyfnod prosiect sydd eisoes wedi gweld bgroup Ben Wright yn cael ei gomisiynu i greu *Point of Echoes* a nifer o gwmnïau i fynd ati i addasu gweithiau sydd eisoes yn bodoli. **Wrth siarad am y profiad o fynd ar daith wledig ar ôl cymryd rhan yng nghyfnod un, meddai Luca Silvestrini,** Cyfarwyddwr Artistig ei gwmni dawns Protein, “Rydyn ni wedi gwirioni’n bot. Dw i erioed wedi gweld dawnswyr a’u criw’n fwy bodlon eu byd ac yn awyddus i wneud mwy”.

Mae Menter Dawns Deithiol Wledig 2 yn dilyn ymateb y tu hwnt o gadarnhaol i gyfnod cyntaf y prosiect gan gynlluniau a hyrwyddwyr teithio gwledig a gymerodd ran, gyda 93% o hyrwyddwyr yn sôn am gynnydd yn y diddordeb mewn hyrwyddo’r ddawns a 100% o gynlluniau teithio’n sôn bod y Fenter wedi cynyddu eu diddordeb mewn rhaglennu dawns. Sector twf yn niwydiant celfyddydau’r DU yw teithio gwledig, gyda ffigurau NRTF yn dangos bod niferoedd y cynulleidfaoedd sy’n mynychu sioeau mewn neuaddau pentref ac mewn digwyddiadau awyr agored yng nghefn gwlad wedi cynyddu 26% er 2006/7.

**Dylai cwmnïau sydd â diddordeb mewn gwneud cais ymweld ag** [**www.theplace.org.uk**](http://www.theplace.org.uk) **am wybodaeth bellach**

Nodiadau i olygyddion

**Wedi’i sefydlu ym 1997, sefydliad dan arweiniad ei aelodau yw’r NRTF sy’n gweithio i gynnig profiadau celfyddydol o ansawdd da sy’n cryfhau cymunedau, gan ddarparu hyfforddiant, gwybodaeth a gwasanaethau rhwydweithio i’r rhwydwaith teithio gwledig** yn ogystal â hybu gwell dealltwriaeth o’r rhwydwaith teithio gwledig drwy ymchwil ac eiriolaeth. Mae’r NRTF wedi nodi diffyg dawns ar y cylch teithio gwledig ac mae datblygu prosiect dawns yn amlwg yn ei gynllun busnes. O ganlyniad i berthynas ffrwythlon sydd wedi datblygu â The Place a sioe arddangos ddawns lwyddiannus yng Nghynhadledd *New Directions* yn 2014 a guradwyd mewn partneriaeth â China Plate, ceir momentwm i ddatblygu’r ddawns a theithio gwledig – rhoddodd 89% o fynychwyr y gynhadledd sgôr uchel neu uchel iawn i’r sioe arddangos. Drwy ei aelodau gall yr NRTF gyrchu cylch teithio gwledig enfawr gyda thros 2,000 o hyrwyddwyr. Bydd cynlluniau teithio gwledig unigol yn chwarae rhan annatod wrth gyflwyno’r prosiect yn llwyddiannus.

Mae **The Place** yn rym i hybu dawns gyfoes yn y DU ers 45 o flynyddoedd. Lle unigryw yw The Place sy’n cynnwys sefydliad hyfforddi, theatr gynhyrchu a derbyn, cartref i gwmni teithiol cenedlaethol a chanolfan i gannoedd o artistiaid annibynnol. Mae ein hadran datblygu artistiaid yn darparu datblygu proffesiynol, hyfforddiant, preswyliadau, cymorth comisiynu a chynhyrchu i artistiaid dawns ym mhob cyfnod o’u gyrfa. Yn sgil datblygu perthynas â’r NRTF ac ar ôl mynychu Cynhadledd *New Directions*, ceir dealltwriaeth, cyffro ac ymrwymiad newydd i gefnogi artistiaid dawns a sector y ddawns i fanteisio ar gyfleoedd i deithio yng nghefn gwlad.

Stiwdio theatr annibynnol yw China Plate sy’n gweithio gydag artistiaid, canolfannau, gwyliau a chyllidwyr i herio’r ffordd y mae perfformiadau’n cael eu creu, gan bwy y maent yn cael eu creu a phwy sy’n cael eu profi. Wedi’i lansio gan Ed Collier a Paul Warwick yn 2006, mae’r cwmni ar hyn o bryd yn cydweithio â Caroline Horton, Chris Thorpe / Rachel Chavkin, Contender Charlie, Dan Jones, Sarah Punshon, Rachel Bagshaw, Urielle Klein-Mekongo, Inspector Sands, Joan Clevillé, David Edgar, Katie Lyons / Ella Grace a Ben Wright. Cynhyrchwyr Cyswllt yw China Plate yng Nghanolfan Gelfyddydau Warwick lle maent yn datblygu ac yn comisiynu gwaith newydd, Cymdeithion Artistig yn Theatr New Wolsey lle mai nhw yw cyfarwyddwyr Gŵyl PULSE, Rhaglenwyr *New Directions* (sioe arddangos NRTF) ac Ymgynghorwyr Rhaglennu i Hull, Dinas Diwylliant 2017 (Gŵyl *Back to Ours*). Maent yn cynhyrchu rhaglenni datblygu arloesol gan gynnwys *The Darkroom*, *The Optimists* (hyfforddiant i gynhyrchwyr), Gwyliau *The First Bite* a *Bite Size* a Menter Dawns Deithiol Wledig NRTF.

Dros y degawd diwethaf mae [**Take Art**](http://www.takeart.org/) wedi bod yn gartref i asiantaeth ddawns sirol Gwlad yr Haf, gan gynnal y seilwaith i ddatblygu a hyrwyddo dawns broffesiynol yng Ngwlad yr Haf. Mae hefyd yn rhedeg cynllun teithio gwledig er 1987 ac mae’r gwasanaethau wedi gweithio ac ennill profiad gyda’i gilydd. Take Art oedd y brif asiantaeth ddawns sirol yn *Up Close*, y prosiect dawns deithiol wledig cyntaf yn ne-orllewin Lloegr mewn partneriaeth â Dance South West yn 2007. Mae ei brofiad ymarferol o’r ddawns a theithio gwledig ar y lefel leol a’i ymrwymiad iddynt yn cynnig persbectif arbennig i’r bartneriaeth.

Mae Cyngor Celfyddydau Lloegr yn hyrwyddo, datblygu ac yn buddsoddi mewn profiadau artistig a diwylliannol sy’n cyfoethogi bywydau pobl. Rydym yn cefnogi amrywiaeth o weithgareddau ar draws y celfyddydau, amgueddfeydd a llyfrgelloedd – o theatr i gelfyddyd ddigidol, darllen i’r ddawns, cerddoriaeth i lenyddiaeth a chrefftau i gasgliadau. Mae celfyddyd fawr a diwylliant yn ein hysbrydoli, yn dod â ni at ein gilydd ac yn ein haddysgu amdanom ni’n hunain a’r byd o’n cwmpas. Yn fyr, mae’n gwneud bywyd yn well. Rhwng 2015 a 2018, ein bwriad yw buddsoddi £1.1 biliwn o arian cyhoeddus gan y llywodraeth a thua £700 miliwn o’r Loteri Genedlaethol i helpu i greu’r profiadau hyn i gynifer o bobl ag sy’n bosibl ar draws y wlad. [www.artscouncil.org.uk](http://www.artscouncil.org.uk)

*Prosiect ar y cyd yw’r Fenter Dawns Deithiol Wledig dan arweiniad y Fforwm Teithio Gwledig Cenedlaethol, The Place, China Plate a Take Art. Ariennir y prosiect gan Gyngor Celfyddydau Lloegr drwy’i Gronfa Deithio Strategol.*